Carolina Marín

**Carolina María Marín Martín** (Güelva, España, 15 de juñu del 1993) es una juegaora española de *bádminton* que compiti ena crassi endividual, ena qu'alcançó el númiru unu del *ranking* mundial de la *BWF*. 

## Biografía
Tuvu la su nacencia'l quinzi de juñu del 1993 ena ciá de Güelva, aondi vivió ata que esmençó a estuyal huera dela su tierrina andaluza. Estuyó Fisioterapia ena Nuversidá Católica de San Antoniu de Murcia i el grau de Dietética i Nutrición ena Nuversidá Alfonsu X el Sabiosu ena Comunidá Utónoma de Mairil, enque sempri á siu una grandi deportista i con un valol añidíu al sel chota.

Hue premiá col Premiu Nacional del Deporti Reina Sofía ala mejol deportista española de l'añu 2014 i destinguía cona Medalla de Bronzi dela Real Ordin del Méritu Deportivu nel 2014 i la Medalla d'Oru dela Real Ordin del Méritu Deportivu nel 2016. Tamién esti mesmu añu i hechu nel su onol, el Palaciu de Deportis de Güelva hue renombrau comu'l Palaciu de Deportis Carolina Marín. Nel 2018 acebió la Medalla d'Andaluzía i nel 2024 hue la ganaora del Premiu Prencipessa d'Asturies delos Deportis.

Corrientimenti es arreconocía comu la mejol juegaora uropea de *bádminton* i una delas mejoris dela estoria. Á siu campeona olímpica en Rio de Janeiro nel 2016, tres vezis campeona mundial enos añus 2014, 2015 i 2018, campeona enos Juegus Uropeus de Cracovia nel 2023 i sieti vezis campeona d'Uropa, nel 2014, 2016, 2017, 2018, 2021, 2022 i nel 2024, siendu la juegaora más aureá dela competición.

### Correúra profissional

Á participau en varius Juegus Olímpicus del Branu, assina nel 2012 queó ena dezissieti posición en Londri, peru aluegu s'agenció una medalla d'oru en Ríu de Janeiru nel 2016, ena preva endividual. Endispués, nel 2020, no puu afial el títulu enos Juegus Olímpicus de Tóquiu, por mé duna lisión ena roílla isquierda i aluspués, tapocu puu afial el títulu quandu lo tenia enas sus manus, enos Juegus Olímpicus de París nel 2024, por sotra lisión que esta vés hue ena roílla derecha. Es la deportista que sin sel asiática, á ganau un oru olímpicu en *bádminton.*

S'agenció quatru medallas nel *Campeonato Mundial de Bádminton,* dentri los añus 2014 i 2023, i sieti medallas d'oru nel *Campeonato Europeo de Bádminton,* dentri los añus 2014 i 2024. Nel añu 2015, hue el númiru unu del *ranking* mundial de la *BWF* i enos Juegus Uropeus de Cracovia nel 2023 s'agenció una medalla d'oru ena preva endividual. Amás, ganó sieti *Super Series Premier,* con dos vezis el *All England* nel 2015 i nel 2024, una ves l'Abiertu de Malasia nel 2015, dos vezis l'Abiertu dela Repúbrica Populal China nel 2018 i nel 2019 i dos vezis l'Abiertu de Tailandia, dambus dos pal 2020.

## Méritus entrenacionais
### Endividual

### Por equipus

## Juegus Olímpicus i Uropeus, Campeonatu Mundial i Uropeu

## Juegus ''Super Series Finals'' i ''Super Series Premier''

## Condecoracionis

## Guipal tamién
*Deportis
*Güelva

## Referencias


## Atijus p'ahuera

* Ficha nel COE.
* Ficha ena página dela *BWF* 
* Premius i conteus en *tournamentsoftware.com* 
* Carolina Marín ena RTVE pola primel vés tras la su lisión: "M'aquacaría arretiral-mi nuna pista de ''bádminton''" RTVE, tres de setiembri del 2024